انتخاب طبيعي

التنوع موجوده فى كل مجموعه من الكائنات الحيه. وده جزء منه بيحصل بسبب طفرات عشوائيه فى الچينوم بتاع الفرد الواحد من النوع، والنسل ممكن يورث الطفرات دى، بس الانتخاب الطبيعى نفسه مش عشوائى. الچينوم بتاع الأفراد المختلفة بيتفاعل مع بيئتهم وبيسبب تغييرات فى صفاتهم. البيئة هنا مقصود بيها التفاعلات البيولوچية جوا الخليه الواحده والتفاعلات مع خلايا وأفراد ومجموعات وأنواع تانية، وكمان مع الأشياء اللى مش حية. الأفراد اللى عندهم صفات محدده فرصتهم فى النجاه والتكاثر بتبقى اكبر من الأفراد اللى معندهمش الصفات دى أو عندهم صفات تانيه مش صالحه كفاية للبقاء، وبالتالى بيحصل تطور جوا كل مجموعة حية. فيه عوامل تانية بتأثر على نجاح التكاثر زى الانتخاب الجنسى والانتخاب المعتمد على الخصوبة.

 الاليه 

 الاختلافات الجينيه 
الاختلافات الچينيه موجودة فى كل مجموعه حيه من الكائنات. بعض الاختلافات ممكن تزود فرصة الفرد فى البقاء زى مثلا زيادة معدل الخلفه، وده لأنه هيزود عدد النسل. و لما تكون الاختلافات اللى بتدى الفرد مميزات فى البقاء دى صفات بتتورث، الأفراد اللى هييجو بعد كده هيبقى عندهم المميزات دى وبكده هيحصل التكاثر التمايزى، فعلى سبيل المثال كل جيل من الأرانب ممكن يبقى فيه أفراد أكتر عندهم صفة تخليهم أسرع فى الجرى وبكده الصفة اللى ظهرت كطفرة فى بعض أفراد جيل سابق تفضل تنتشر فى الأجيال المتعاقبة لحد ماتبقى هى الصفة الأبرز فى أغلب الأفراد والطبيعة "بتنتخب" الصفة دى ولو حتى كانت ليها تأثير بسيط والسبب هو إن الصفة دى بتدى أفضلية لأصحابها فى التكاثر ونقل جيناتهم لأنه فى المثال المذكور الأرانب الأسرع هيبقى عندهم فرصة اكبر فى الهروب من المفترسين وبالتالى التكاثر ونقل چيناتهم. تشارلز داروين هو أول حد يوصف الظاهرة دى ويسميها.

مثال تانى هو العته المفلفله (Biston betularia) بالانجليزى Peppered Moth دى حشرة عته فى منها لونين واحد غامق والتانى فاتح فى وقت الثورة الصناعية فى بريطانيا الشجر اللى بتقف عليه العته كل لونه اسود بسبب الهباب بتاع المصانع وغيرها، فبقت العته الفاتحة مكشوفة بسهولة للمفترسين على عكس الغامقه اللى ماكنتش بتبان على الشجر فأعداد العته الفاتحه قل جدا، لدرجة إنه فى حوالى خمسين سنة منطقة مانشيستر الصناعية مابقاش فيها عته غامقه وبعد اتفافية الهوا النقى 1956 العكس حصل والعته الغامقة قلت والعته الفاتحه أعدادها زادت.

 الصلاحيه 
مصطلح الصلاحيه بيتفسر بالجمله الشهيره "البقاء للأصلح" بمعنى إنه الأفراد الصالحين فرصتهم فى البقاء أعلى بس التفسير الصحيح أدق من كده وهو إنه الفرد الصالح هو اللى قادر إنه يعيش لحد مايبلغ ويقدر يورث چيناته عن طريق التكاثر، ومش مهم المدة اللى بيعيشها طويلة أو قصيرة فلو فيه فرد عمره نص عمر باقى الأفراد بس بيجيب نسل أكتر من اللى بيجبوا الأفراد التانيين هيبقى أكتر ناجحا منهم لأن جيناته هتنتشر بنسبة أعلى فى الجيل التالى.

 التنافس 
التنافس هو التفاعل بين الكائنات واللى فيه صلاحية كل فرد بتقلل من صلاحية الفرد التانى، وده عشان هما الاتنين بيعتمدو على مصادر محدوده من الموارد زى الأكل والشرب ومساحة الأرض اللى عايشين عليها. التنافس ممكن يكون جوا نفس النوع أو بين أنواع مختلفه من الكائنات، ممكن يكون مباشر أو مش مباشر. نظريا الكائنات اللى مش قادره تنافس يا اما تتأقلم يا إما تموت لأن التنافس بيلعب دور مهم فى الانتخاب الطبيعى بس فيه نظريه تانيه بتقول ان التنافس مش مؤثر أوى فى حالة التوسع.

تصنيف:منافسه